b'\n_START_ARTICLE_\nJuozo Naujalio memorialinio muziejaus filialas\n_START_PARAGRAPH_\nJuozo Naujalio memorialinio muziejaus filialas\xc2\xa0\xe2\x80\x93 Juozo Naujalio memorialinio muziejaus padalinys, nuo 2005\xc2\xa0m. veikiantis Juozapo Liekio sodyboje Bili\xc5\xabn\xc5\xb3 km., Raudondvario sen., Kauno raj._NEWLINE_Muziejus \xc4\xafsik\xc5\xabr\xc4\x99s u\xc5\xbe 10\xc2\xa0km \xc4\xaf \xc5\xa1iaur\xc4\x99 nuo Raudondvario. Va\xc5\xbeiuojant keliu \xc2\xa0141\xc2\xa0 Kaunas\xe2\x80\x93Jurbarkas\xe2\x80\x93\xc5\xa0ilut\xc4\x97\xe2\x80\x93Klaip\xc4\x97da\xc2\xa0 Raudondvaryje pasukama \xc4\xaf keli\xc4\x85 \xc2\xa01922\xc2\xa0 Raudondvaris\xe2\x80\x93Naujieji Bernatoniai\xe2\x80\x93\xc5\xbdemaitkiemis\xc2\xa0 . Pirm\xc4\x85j\xc4\xaf pos\xc5\xabk\xc4\xaf filialo link \xc5\xbeymi rodykl\xc4\x97 su u\xc5\xbera\xc5\xa1u \xe2\x80\x9eBernatoniai 4 km\xe2\x80\x9c, o pava\xc5\xbeiavus beveik 8\xc2\xa0km \xc5\xa1ia kryptimi i\xc5\xa1 tolo matyti sodybos med\xc5\xbeiai su gandralizd\xc5\xbeiais. \xc4\xae sodyb\xc4\x85 nukreipia rodykl\xc4\x97 \xe2\x80\x9eBili\xc5\xabnai 1 km\xe2\x80\x9c._NEWLINE_Ant Nev\xc4\x97\xc5\xbeio up\xc4\x97s kranto eksponuojama etnokult\xc5\xabros ir senovin\xc4\x97s technikos kolekcija, kra\xc5\xa1to etninis paveldas. Greta sodybos \xc4\xafrengtas 150\xc2\xa0m ilgio l\xc4\x97ktuv\xc5\xb3 pakilimo ir nut\xc5\xabpimo takas, kuriuo gali naudotis ma\xc5\xbeosios aviacijos entuziastai. Muziejuje vykdomi edukaciniai projektai, vyksta \xc4\xafvairaus pob\xc5\xabd\xc5\xbeio \xc5\xa1ventiniai renginiai, supa\xc5\xbeindinama su prot\xc4\x97vi\xc5\xb3 amatais, tradicijomis, papro\xc4\x8diais, su eksponat\xc5\xb3 paie\xc5\xa1kos ir atsiradimo muziejuje istorija, pasakojama apie technikos vystymosi etapus, jos veikimo principus.\n_START_SECTION_\nEkspozicija\n_START_PARAGRAPH_\nSkraidykli\xc5\xb3 sporto entuziasto, ultra lengv\xc5\xb3j\xc5\xb3 aparat\xc5\xb3 konstruktoriaus Juozapo Liekio (g. 1945 m.) ir jo \xc5\xbemonos Vandos sodyboje \xc4\xafkurta XIX\xe2\x80\x93XX a. technikos paveldo ir etnin\xc4\x97s kult\xc5\xabros ekspozicija po atviru dangumi, i\xc5\xa1sid\xc4\x97s\xc4\x8diusi apie 3 ha plote. Eksponuojami i\xc5\xa1 \xc4\xafvairi\xc5\xb3 Lietuvos viet\xc5\xb3 J. Liekio surinkti Lietuvoje ir u\xc5\xbesienio \xc5\xa1alyse pagaminti varikliai, \xc5\xbeem\xc4\x97s \xc5\xabkio technika, automobiliai, motociklai, brikos, Lietuvos kaime naudoti meistr\xc5\xb3 darbo \xc4\xafrankiai, nam\xc5\xb3 apyvokos daiktai. Taip pat yra ir gana ret\xc5\xb3 mechanizm\xc5\xb3: vini\xc5\xb3 kalimo ma\xc5\xa1ina, did\xc5\xbeioji kuliamoji, mogliai, amfibija, kalvio naudoti \xc4\xafrankiai ir kt. Did\xc5\xbeioji dalis technikos yra suremontuota, restauruota ir veikianti._NEWLINE_Ekspozicija papildyta Kauno regiono amatinink\xc5\xb3 darbo \xc4\xafrankiais ir j\xc5\xb3 pagamintais reikmenimis, audimo stakl\xc4\x97mis bei linininkyst\xc4\x97je naudotais lin\xc5\xb3 apdorojimo \xc4\xafrankiais._NEWLINE_Kolekcij\xc4\x85 puo\xc5\xa1ia \xc5\xa1eiminink\xc4\x97s i\xc5\xa1radingai sukomponuoti g\xc4\x97lynai, netradiciniai inkilai, gandralizd\xc5\xbeiai, po sodyb\xc4\x85 i\xc5\xa1did\xc5\xbeiai vaik\xc5\xa1tin\xc4\x97jantys povai.\n_START_SECTION_\nInformacija\n_START_PARAGRAPH_\nMuziejus veikia antradieniais\xc2\xa0\xe2\x80\x93 \xc5\xa1e\xc5\xa1tadieniais, 9\xe2\x80\x9317 val., lankomas i\xc5\xa1 anksto susitarus su filialo administratoriumi\xc2\xa0\xe2\x80\x93 J. Liekiu.'